Հարգելիներս, այս գեղեցիկ տոնը հրաշալի առիթ է ևս մեկ անգամ խոստովանելու մեր անսահման սերը, հարգանքն ու երախտագիտությունը Ձեր նկատմամբ, մեր հիացմունքն ու խոնարհումը հայտնել ծով համբերությամբ իր փխրուն ուսերին բազում հոգսեր կրող, բայց միշտ կենսասեր, լավատես ու հուսահատվել չիմացող հայ կնոջը: Երևակայել անգամ հնարավոր չէ, թե ինչքան աղքատիկ կլիներ մեր ողջ պատմությունը, արվեստը, մշակույթը, գրականությունը՝ առանց Ձեր կարևոր մասնակցության, իսկ մեր շրջապատը, առօրյան ու կյանքը՝ առանց Ձեր շքեղ ներկայության: Բայց մենք առաջին հերթին և առավել քան շնորհակալ ու երախտապարտ ենք Ձեզ, սիրելի՛ մայրեր, այն բանի համար, որ Ձեզ, բացառապես Ձեզ է վերապահված զավակ ունենալու, ասել է թե ազգի շարունակականությունն ու հարատևությունն ապահովելու առանձնաշնորհը: Դուք նաև հպարտ մայրերն եք այն հրաշալի տղաների, ովքեր երեկ ու այսօր, մահվան վտանգին դեմ հանդիման, մեր սահմանների անվտանգությունն են ապահովում: